Tveimur fyrirtækjum sem bjóða upp á almenningsleigu á hlaupahjólum skaut upp kollinum hér á landi í haust . Getur þá hver sem er tekið næsta hjól á leigu og skilið það eftir þar sem ferðinni lýkur . Hins vegar er ljóst að íslenskt vetrarveður getur verið ansi krefjandi fyrir rekstur sem þennan og þrátt fyrir nokkuð milt haust stefnir nú í versta veður vetrarins . mbl.is lék forvitni á að vita hvernig leigurnar tvær bregðast við þegar veðrið fer að setja strik í reikninginn . Hjá leigunni Zolo er nokkuð einföld stefna og segir Adam Karl Helgason , framkvæmdastjóri Zolo , að um leið og sé kominn snjór eða frost taki félagið öll hjólin inn af öryggisástæðum . Þannig hafi öll hjól fyrirtækisins verið inni síðustu vikuna vegna frosts . Hjá Hoppi var hins vegar brugðið á það ráð að setja nagladekk undir hluta flotans , en Eyþór Máni Steinarsson , rekstrarstjóri Hopps , segir við mbl.is að markmiðið sé að þjónustan sé alltaf aðgengileg þegar starfsfólkið telji öryggi ekki ógnað . Þannig hafi aðeins negld hjól verið úti undanfarna daga . Hann segir að fyrirtækið muni fylgjast vel með veðurspánni næstu sólarhringa , en Veðurstofan hefur gefið út appelsínugula viðvörun fyrir stóran hluta landsins , meðal annars frá því eftir hádegi á morgun og fram á fimmtudagsmorgun . Þessi lét veðrið í morgun ekki á sig fá og fór ferða sinna á leiguhlaupahjóli . mbl.is / Arnar Þór Eyþór segir að Hopp dragi mörkin þar sem öryggi sé ógnað og appelsínugul viðvörun raungerist . Hann segir að staðan verði tekin klukkan átta í kvöld þegar starfsmenn fyrirtækisins fari og sæki hjól , en þá er alla jafna rafmagnslitlum hjólum safnað saman . Ef veðurspáin hafi ekki breyst segir hann að skipunin verði að taka öll hjól inn . Klukkan fimm á morgun verði svo staðan aftur tekin áður en farið verði með hjól út . Ef appelsínugul viðvörun verður enn segir hann ljóst að engin hjól verði sett út á morgun . Segir Eyþór að hann hafi litlar áhyggjur af því að hjólin fjúki út í veður og vind . Hins vegar gætu þau fokið á hliðina , en fyrirtækið vilji ekki að þau séu þannig á víð og dreif og þá sé slæmt veður ekki síður öryggisatriði fyrir starfsmenn fyrirtækisins .